Messi vant Gullballen - overgikk Ronaldo
Lionel Messi gikk til topps i den gjeve kåringen for første gang på fire år.
Den argentinske magikeren mottok Ballon d'Or, eller Gullballen, i Paris mandag kveld.
Prisen deles ut i regi av det anerkjente fotballmagasinet France Football.
Det er første gang siden 2015 at Messi tildeles fotballens mest prestisjefylte individuelle utmerkelse. 32-åringen har nå vunnet Gullballen seks ganger – én mer enn Cristiano Ronaldo, og flest av alle.
Messi vant foran Virgil van Dijk, Ronaldo og Sadio Mané i den rekkefølgen.
– Jeg slapper ikke av
Han fikk prisen av fjorårets vinner, Luka Modric. Kroaten var ikke engang blant de 30 nominerte.
Beste U21-spiller: Matthijs de Ligt (Juventus)
Beste keeper: Alisson Becker (Liverpool)
Beste kvinnelige spiller: Megan Rapinoe (Reign FC)
Beste mannlige spiller: Lionel Messi (Barcelona)
– Den dagen jeg legger opp, får jeg tid til å tenke på alt jeg har vunnet og all den anerkjennelsen jeg har fått. Nå går alt så fort at jeg ikke rekker å la alt synke inn, jeg fokuserer bare på neste kamp, sier Messi til pressen etter utdelingen.
– Jeg tar en dag av gangen, jeg gjør mitt beste for å utvikle meg hele tiden og jeg slapper ikke av. Jeg skal nyte denne dagen med familien, men etter det skal fokuset være på kampene som kommer. Som alltid, forsikrer argentineren.
Van Dijk ble nummer to. Liverpool-stopperen hadde ikke sett for seg å havne så høyt i kåringen bare for noen år siden.
– Hvis du ser på min karriere: Jeg var i Celtic, så Southampton. Du tenker ikke på Ballon d'Or da. For meg faktisk å være her, være nominert og så nær å vinne, er noe jeg er veldig stolt av. Jeg skal bare jobbe på videre, og prøve å være her så mange ganger som mulig, sier nederlenderen til TV 2.
Virgil van Dijk var på plass med konen Rike Nooitgedagt i Paris. Foto: Anne-christine Poujoulat
– Kanskje en forsvarer vinner neste år?
– Vi får se. Vi vet hvor vanskelig det er, kanskje de kårer beste forsvarer slik som de gjør med keeperne. Men det er ikke noe jeg skal diskutere, svarer van Dijk med et glimt i øyet.
Han er full av lovord om Messi.
– Han har gjort det i så mange år, og det er den vanskeligste delen av det. Han har gjort det år inn og år ut, slår 28-åringen fast.
Hegerberg på fjerde
Ada Hegerberg kom på fjerdeplass i kvinnenes kåring. Megan Rapinoe, som storspilte for USA i VM, stakk av med prisen. Rapinoe var ikke til stede, men takket kjæreste, venner og familie i en videohilsen.
– Og en stor takk til lagvenninnene mine, trenerne og Det amerikanske fotballforbundet. De tillater meg å være meg selv på banen, men også utenfor banen, sa den amerikanske stjernespissen.